O‘ZBEKISTON RESPUBLIKASI TELEKOMMUNIKATSIYA TARMOG‘INI 2010 YILGAChA BO‘LGAN DAVRDA REKONSTRUKSIYA QILISh VA RIVOJLANTIRISh MILLIY DASTURI TO‘G‘RISIDA

Davlat hokimiyati va boshqaruv organlari, mulkchilikning barcha shakllaridagi korxonalar va aholining bozor iqtisodiyoti sharoitlarida aloqa xizmatlariga nisbatan o‘sib borayotgan ehtiyojlarini qondirishni ta’minlaydigan telefon aloqasini yanada rivojlantirish, mavjud telekommunikatsiya tizilmalarini zamonaviylashtirish maqsadida Vazirlar Mahkamasi qaror qiladi:
 1. O‘zbekiston Respublikasi telekommunikatsiya tarmog‘ini 2010-yilgacha bo‘lgan davrda rekonstruksiya qilish va rivojlantirish milliy dasturi 1-ilovaga muvofiq tasdiqlansin.
 2. Aloqa vazirligi va “O‘zeltexsanoat” uyushmasining “Simens” aksionerlik jamiyati, DAYEWOO kompaniyasi va boshqalar ishtirokida yuqori texnologik aloqa asbob-uskunalari va tolali-optik kabel ishlab chiqarish bo‘yicha qo‘shma korxonalar tashkil etish to‘g‘risidagi takliflariga rozilik berilsin.
 5. Iqtisodiyot vazirligi, O‘zbekiston Respublikasi Moliya vazirligi har yili kapital qo‘yilmalar prognozlarini tasdiqlashda O‘zbekiston aloqa va axborotlashtirish agentligiga Milliy dasturda belgilangan topshiriqlarni amalga oshirish uchun zarur bo‘lgan mablag‘ bilan ta’minlash manbalarini belgilasin.
 6. Davlat mulki qo‘mitasi, Aloqa vazirligi, “O‘zistiqbolstat” davlat qo‘mitasi O‘zbekiston Respublikasi Vazirlar Mahkamasiga ko‘rib chiqish uchun O‘zbekiston Respublikasi Oliy Kengashining 1992-yil 2-iyuldagi 613-XII-son qarori 10-bandi bilan belgilangan davlat tasarrufidan chiqarish, xususiylashtirish, sotib olish va ijaraga berish mumkin bo‘lmagan aloqa korxonalari turlari hamda guruhlari bo‘yicha cheklashlarni bekor qilishga oid takliflar kiritsin.
 8. Umumdavlat telefon tarmog‘iga chiqadigan o‘z telefon stansiyalariga ega bo‘lgan vazirliklar, idoralar va korxonalar o‘z ATSlarini umumiy foydalanishdagi raqamli telefon stansiyalari bilan birgalikda ishlashi uchun zarur bo‘lgan kommunikatsiya asbob-uskunalarini va ulash liniyalari asbob-uskunalarini zamonaviylashtirishni aloqa korxonalari bilan kelishilgan muddatlarda ta’minlasinlar.
 9. Belgilab qo‘yilsinki, turar joy, ijtimoiy-madaniy va ishlab chiqarish maqsadlaridagi obyektlarni loyihalashtirish hamda qurishda O‘zbekiston aloqa va axborotlashtirish agentligi korxonalari texnik shartlariga ko‘ra telefonlashtirish va radiolashtirish tashqi tarmoqlarini qurish ishlarining qiymati yig‘ma smetaga majburiy tartibda kiritiladi.
 10. O‘zbekiston Respublikasi Aloqa vazirligi:
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda telekommunikatsiya tarmog‘ini rekonstruksiya qilish va rivojlantirish vazifalarining amalga oshirilishini ta’minlovchi chora-tadbirlar kompleksini ishlab chiqsin va amalga oshirsin;
 mazkur qarorda belgilangan vazifalarni bajarish bo‘yicha aloqa korxonalari faoliyatini tartibga soluvchi normativ hujjatlarning ishlab chiqilishi va tasdiqlanishini ta’minlasin;
 amaldagi qonunchilik hujjatlariga kiritiladigan o‘zgartirishlar va qo‘shimchalar to‘g‘risidagi taklif belgilangan tartibda kiritilsin.
 11. O‘zbekiston SSR Ministrlar Sovetining “O‘zbekiston SSR Aloqa vazirligi to‘g‘risidagi Nizomni tasdiqlash haqida” 1968-yil 22-avgustdagi 402-son qarori (O‘zSSR QT, 1968-y., 6-son, 49-modda) o‘z kuchini yo‘qotgan deb hisoblansin.
 12. Mazkur qarorning bajarilishini nazorat qilish Bosh vazir o‘rinbosari R.R. Yunusov zimmasiga yuklansin.
 Milliy (mahalliy, shaharlararo va xalqaro) telefon tarmog‘ini, telegraf aloqasi tizimini, ma’lumotlarni uzatishni, faksimil aloqani, televideniye dasturlari va ovozli eshittirish dasturlarini taqsimlashni o‘z ichiga oluvchi telekommunikatsiya tarmoqlari infrastrukturaning eng muhim elementi ishlab chiqarish va xizmat ko‘rsatish sohalarini rivojlantirishni rag‘batlantiruvchi axborotni tarqatishning eng maqbul muhiti hisoblanadilar.
 Dasturning maqsadi jahon telekommunikatsiya tizimiga chuqurroq integratsiyalashni nazarda tutuvchi hamda mamlakat iqtisodiyoti va aholisining aloqa xizmatlariga bo‘lgan ehtiyojlarini har tomonlama qondirishni ta’minlovchi raqamli uzatish tizimi va raqamli kommunikatsiya asbob-uskunalari bazasida milliy telekommunikatsiya tarmog‘ini yaratish hisoblanadi.
 Dasturning asosiy vazifalari quyidagilardir:
 telekommunikatsiyalarni rivojlantirishning ustuvor yo‘nalishlarini belgilash;
 telekommunikatsiyalarni rivojlantirishni davlat tomonidan qo‘llab-quvvatlash prinsiplarini shakllantirish;
 telekommunikatsiya tarmog‘ini rivojlantirishga nodavlat manbalar mablag‘larini, shu jumladan, xorijiy investitsiyalarni jalb qilish;
 kommunikatsiyalarning xalqaro talablarga javob beradigan moddiy-texnika bazasini yaratish, xorijiy investitsiyalarni jalb qilgan holda telekommunikatsiya asbob-uskunalarini, tolali-optik kabel ishlab chiqarishni tashkil qilish;
 telekommunikatsiyalar texnik asoslarini shakllantirishda respublikaning suveren huquqlariga va mintaqaviy tuzilmalar manfaatlariga rioya qilish hamda telekommunikatsiya tizimlarini yaratish va ishlatish jarayonida ularning o‘zaro aloqalarini tashkil etish.
 Telekommunikatsiya jahon iqtisodiyotining eng dinamik va daromadli tarmoqlari qatoriga kiradi.
 Telefon bilan ta’minlanganlik darajasi — har qanday mamlakat aloqasi rivojlanganlik darajasining integral ko‘rsatkichi hisoblanib, u asosiy abonent terminallari va liniyalari sonini, montaj qilingan ATS sig‘imini va shaharlararo aloqa liniyalarini aks ettiradi. Aynan mana shuning uchun ham telefon bilan ta’minlanganlik darajasi Xalqaro valyuta fondi tomonidan davlatning iqtisodiy darajasiga ta’rif berishda foydalaniladigan iqtisodiy ko‘rsatkichlardan biri hisoblanadi.
 Yil boshiga telefon bilan ta’minlanganlik darajasi (soni) respublikaning har 100 aholisiga 6,7 telefoni tashkil qiladi, u Xalqaro elektr aloqa uyushmasi qabul qilgan o‘rtacha normativdan bir necha baravar kam bo‘lib, Hindiston, Pokiston, Eron kabi mamlakatlar bilan qiyoslanishi mumkin. Taqqoslash uchun Germaniyada har 100 aholiga — 44,8 telefon, Fransiyada — 52,3, Angliyada — 45,1, Turkiyada — 16,2 telefon to‘g‘ri keladi. Respublikada hozirgi kunda shaharda har bir ikkinchi oila, qishloq joylarda har bir o‘ninchi oila telefon bilan ta’minlangan.
 Tarmoqning ahvoli moddiy-texnik bazaning rivojlangan mamlakatlardagidan 20—30 yil orqada qolganligi, aloqa vositalari bilan jihozlanmaganlik darajasi, ko‘rsatilayotgan aloqa xizmatlari sifatining pastligi, raqamli tarmoq va servis xizmatlarning rivojlanmaganligi, axborot paketini kommutatsiya qilib, ma’lumotlarni zamonaviy yuqori tezlikda uzatish tarmog‘ining yo‘qligi, aloqa vositalari eskirish darajasining yuqoriligi (50 foizdan ortiq) bilan ifodalanadi. Respublika telekommunikatsiya tarmog‘ining jiddiy nuqsoni analog tizimlardan foydalanish hisoblanadi, ayni bir vaqtda jahondagi barcha rivojlangan mamlakatlar 180 tagacha xizmat turlarini (analog tizimniki 15 tadan ortmaydi) ko‘rsatadigan raqamli telefon stansiyalaridan foydalanmoqdalar.
 Jahon amaliyoti aloqa xizmati rentabelligi uchta darajada bo‘lishini ko‘rsatadi:
 yuqori rentabelli xizmat — xalqaro va shaharlararo telefon aloqasi;
 shahar telefon aloqasi — rentabelligi o‘rtacha xizmat;
 qishloq telefon aloqasi xizmati — asosan zarar keltiradigan xizmat turi hisoblanadi, ayniqsa qishloq joylarda rekonstruksiya qilish va rivojlantirishning boshlang‘ich yoki telefonlarni ko‘paytirish bosqichida.
 Aloqa xizmatida yuzaga kelgan rentabellikning bu uchta darajasidan kelib chiqib, birinchi navbatda shaharlararo va xalqaro telefon aloqasini rivojlantirish hamda rekonstruksiya qilish chora-tadbirlari amalga oshiriladi, buning natijasida olinadigan foydadan esa mahalliy telefon aloqasini rivojlantirishda foydalaniladi.
 O‘zbekiston aloqa vositalarini rivojlantirish uch bosqichda amalga oshiriladi (1, 2, 6-jadvallar*).
 Birinchi bosqichda (1994 — 2000-yillar) 1997-yilgacha Toshkent, Nukus shaharlarida va viloyatlar markazlarida xalqaro va 400 ming nomyerga ega bo‘lgan yangi avlod shahar telefon stansiyalarini ishga tushirish birinchi navbatdagi vazifalar sifatida belgilangan. Ma’naviy va jismoniy eskirgan, ishlash muddatlarini o‘tab bo‘lgan asbob-uskunalarni almashtirish amalga oshiriladi.
 I bosqich oxiriga kelib telefon bilan ta’minlanganlik darajasi (telefonlar soni) respublikaning 100 aholisiga 10,1 ni tashkil qiladi, bu 1994-yildagi darajadan 1,5 baravar ortiq bo‘ladi, dyemakdir.
 Davr oxiriga kelib aloqa tizimini raqamlashtirish darajasi 40 foizni tashkil qiladi.
 Xuddi mana shu davrda, tolali-optik aloqa kabeli asosida Xitoyni Yevropa bilan bog‘laydigan Trans-Osiyo-Yevropa kabel magistrali (TAYE)ning respublika hududidan o‘tadigan qismining qurilishi ta’minlanadi. Toshkent, Nukus va viloyatlar markazlari o‘rtasida raqamli tolali-optik va radio releli aloqa liniyalarini qurish amalga oshiriladi, bu shaharlararo hamda xalqaro telefon kanallari sonini keskin ko‘paytirish, ma’lumotlarni paketli kommutatsiya bilan uzatish respublika tarmog‘ini va jahonning barcha mamlakatlariga chiqishni ta’minlaydigan xalqaro teleks stansiyani yaratish imkonini beradi.
 Ikkinchi bosqich (2001 — 2005-yillar) respublika shaharlari va tumanlar markazlarida mahalliy telefon tarmoqlarini raqamlashtirish ishining jadal olib borilishi bilan ifodalanadi, qishloq joylarda zamonaviy ATSlarni joriy qilish, shuningdek, qishloqda radiotelefon aloqasini qo‘llash ko‘lami kengaytiriladi. II bosqich oxiriga kelib telefon bilan ta’minlanganlik darajasi respublikaning 100 aholisiga 10,9 telefonga yetadi, raqamlashtirish darajasi 70 foizni tashkil qiladi.
 Uchinchi bosqich (2006 — 2010-yillar) respublika telekommunikatsiya tarmog‘ini yangi baza — raqamli telefon stansiyalari va uzatish tizimlari asosida yaratish bo‘yicha texnik va tashkiliy ishlarni yakunlashni nazarda tutadi. Qishloq joylarda eskirgan asbob-uskukalarni almashtirish tugallanadi. Respublika 100 aholisiga telefon bilan ta’minlanganlik darajasi 13,4 ni tashkil qiladi (6-jadval).
 Respublika iqtisodiyoti imkoniyatlarining cheklanganligi tufayli uchinchi bosqich oxiriga kelib rejalashtirilayotgan telefon bilan ta’minlanganlik darajasi Xalqaro elektr aloqasi uyushmasi tavsiya etayotgan, mamlakat iqtisodiyotini bozor sharoitlarida muvaffaqiyatli rivojlantirish uchun shart-sharoit yaratadigan telefon bilan ta’minlanganlik darajasi — 100 kishiga 25 telefon ta’minlay olmaydi. Shu bilan birga, mazkur masala aloqa korxonalarini xususiylashtirishda ko‘rib chiqiladi, chunki bu xususiylashtirishning shartlaridan biri investitsiyalarni telefon bilan ta’minlanganlik darajasi 100 kishiga 20 va undan ortiq telefon bo‘lishiga erishishni ta’minlashga yo‘naltirishdir.
 Dasturning eng muhim yo‘nalishlaridan biri raqamli telekommunikatsiya aloqa tarmog‘ini bosqichma-bosqich yaratib, uni keyinchalik xizmatlarni integratsiyalab raqamli tarmoqqa (ISDN) o‘tkazishdir.
 Barcha bosqichlarda muassasa telefon aloqasi sektorini, radiotelefon va mobil (uyali) aloqani rivojlantirish ishlari jadallashtirilgan tarzda bajariladi, aloqaning kosmik tizimi yanada rivojlantiriladi va takomillashtiriladi. “Uyali aloqa” radiotelefonlar soni 150 mingga (hozirgi kunda — 1 mingta), qishloq radiotelefon tizimlari sig‘imi hozirgi 181 ming o‘rniga 360 mingtaga, muassasa (idora) telefon aloqalari sig‘imi 530 ming telefon nomeriga yetadi, bularni, shuningdek, ularni ulovchi liniyalarni qurish aloqa korxonalarining texnik shartlari bo‘yicha buyurtmachi hisobiga amalga oshiriladi.
 Milliy aloqa tarmog‘ini mo‘ljallanilayotgan texnik qayta jihozlash vazirliklar, idoralar va mulkchilikning barcha shakllaridagi korxonalarning aloqa xizmatlariga bo‘lgan barcha asosiy ehtiyojlarini qondirish imkonini beradi. Idoralar liniyalari qurilishi asosan texnologik jarayonlarni qondirish maqsadidagina amalga oshiriladi. Umumfoydalanishdagi boshlang‘ich tarmoqlar va idoralar tarmoqlarini o‘zaro bog‘lash uchun kanallar va tarmoq traktlariga bo‘ladigan ehtiyoj kommunikatsiyalashmaydigan kanallar va traktlarga bo‘lgan umumiy ehtiyojda hisobga olingan.
 Muassasa va tashkilotda telefonga ehtiyoj 8 tadan ortiq bo‘lganda, qoidaga ko‘ra, ofislarni telefonlashtirish muassasa ATS va kommutatorlarni o‘rnatish orqali amalga oshiriladi.
 Tarmoq uchun mutaxassislarni tayyorlashni Toshkent axborot texnologiyalari universiteti, Toshkent aloqa kolleji, Toshkent telekommunikatsiya kadrlarini tayyorlash va qayta tayyorlashni Markaziy Osiyo mintaqaviy markazida, shuningdek, xorijiy firmalar bilan tuzilgan kontraktlar doirasida amalga oshirish mo‘ljallangan.
 O‘zbekiston sanoatining hozirgi kundagi imkoniyatlari telekommunikatsiya asbob-uskunalarini, uzatish tizimlari va tolali-optik kabelni zarur miqdorda hamda sifatli ishlab chiqarish imkonini bermaydi. Mis sim qo‘llaniladigan kabel mahsuloti keng assortimentda va yetarli miqdorda hozirgi kunda “O‘zeltexsanoat” uyushmasi tarkibiga kiruvchi uchta birlashmada ishlab chiqarilmoqda. Tolali-optik kabellarni kichik seriyada “Elektrosignal” ilmiy ishlab chiqarish birlashmasi ishlab chiqarmoqda. U bu mahsulotni Rossiyadan olinadigan xomashyoni o‘z ishlab chiqarishiga moslab qayta ishlab Rossiya texnologiyasi bo‘yicha chiqarishni o‘zlashtirgan. Optik kabellarni ishlab chiqarishda jahon darajasini ta’minlab keyinchalik Jahon bozoriga chiqish uchun xorijiy firmalar texnologiyalari va investitsiyalarini qo‘shma korxonalar tashkil etish shaklida jalb qilish zarur bo‘ladi.
 Milliy dasturda 1995 — 1997-yillarda xorijiy investitsiyalarni jalb qilib respublikada tolali-optik aloqa kabellarini, uzatish va kommutatsiyaning raqamli tizimlarini ishlab chiqarishni tashkil etish nazarda tutilgan.
 Aloqa vazirligi va “O‘zeltexsanoat” uyushmasi O‘zbekiston Respublikasi Hukumati bilan SIEMENS aksionerlik jamiyati (Germaniya) imzolagan O‘zbekiston Respublikasi telekommunikatsiya tarmog‘ini rivojlantirish va modernizatsiyalash sohasidagi hamkorlik dasturini rivojlantira borib, shuningdek, xorijiy kompaniyalar mablag‘larini jalb qilish maqsadida respublikada zamonaviy telekommunikatsiya asbob-uskunalari va tolali-optik aloqa kabelini sanoatda ishlab chiqaruvchi qo‘shma korxonalarni tashkil etish bo‘yicha chora-tadbirlar kompleksini amalga oshirmoqda.
 Hozirgi kunda ijaradagi “Elektrosignal” ilmiy-ishlab chiqarish birlashmasi “O‘zeltexsanoat” uyushmasi va SIEMENS hamda Turk SIEMENS (Turkiya) firmalari o‘rtasida tolali-optik aloqa kabelini ishlab chiqaruvchi qo‘shma korxona tashkil etishga tayyorgarlik ko‘rilmoqda. Bu jarayonda NOKIA (Finlyandiya), PIRELLI (Italiya) firmalari va boshqa yetakchi firmalarning ishtirok etishiga oid takliflar o‘rganilmoqda, bu O‘zbekistonga mazkur mahsulot bilan faqat Markaziy Osiyo bozorlariga emas, balki boshqa mamlakatlar bozorlariga chiqish imkonini beradi.
 SIEMENS firmasi, uning SIMKO (Turkiya) sho‘ba firmasi bir tomondan va “O‘zeltexsanoat” uyushmasi korxonalari — “Integrator” zavodi va “O‘zbekkosmos” davlat agentligi “Granit” Markaziy Osiyo montaj-texnologiya boshqarmasi ikkinchi tomondan, qishloq raqamli telefon stansiyalari, tumanlar markazlari uchun EWSD stansiyalari, EWSDni kengaytirish uchun asbob-uskunalar, muassasa ATSlari, raqamli uzatish tizimlari, analog-raqamli o‘zgartirgichlarni ishlab chiqaruvchi qo‘shma korxonalarni tashkil etish bo‘yicha ta’sis hujjatlari va texnik iqtisodiy asoslashlarni tayyorlash ishlari olib borilmoqda.
 Aloqa vazirligi Janubiy Koreyaning DEU firmasi bilan Urganch shahrida qurilayotgan aloqa vositalari zavodi bazasida qishloq raqamli telefon stansiyalarini ishlab chiqaruvchi qo‘shma korxona tashkil etish bo‘yicha muzokaralar olib bormoqda. DEU firmasi texnologik uskunalarni yetkazib berishni ta’minlaydi va keyinchalik ishlab chiqarishni rivojlantirish uchun zarur kreditlarni beradi.
 Gretsiyaning “Vardinoyannis” va “Sombos” firmalari bilan axborot-kommutatsiya materiallarini uzatishning raqamli tizimlarini va shahar hamda qishloq telefon tarmoqlari liniya xo‘jaligi uchun zarur komponentlar (ko‘plab talab etiladigan kross asbob-uskunalar, boksli taqsimlash shkaflari, taqsimlash korobkalari va kabel muftalari)ni ishlab chiqaruvchi qo‘shma korxonalarni tashkil etish masalasi ko‘rib chiqilmoqda.
 Davlat faoliyat uchun teng shart-sharoitlar yaratish va raqobatni rivojlantirish maqsadida qo‘shma korxona ishlab chiqaradigan mahsulotni sotishda qandaydir imtiyozlar yoki ustuvorliklar berishdan o‘zini tiyadi.
 Bozor iqtisodiyotiga o‘tish bosqichi shart-sharoitlarida iqtisodiyotni rivojlantirish ko‘p jihatdan asosiy vazifasi sodir bo‘layotgan jarayonlarni bozor munosabatlari va tartiblarini haqiqiy iqtisodiy vaziyat hamda iqtisodiyotning ayrim sohalarini bozor mexanizmlarining ishlash prinsiplarni qabul qilishga tayyorligi bilan muvofiqlashib izchil va maqsadga muvofiq shakllantirishdan iborat bo‘lgan davlat tomonidan tartibga solinishi bilan belgilanadi.
 Telekommunikatsiyani davlat tomonidan tartibga solish va qo‘llab-quvvatlashning asosiy yo‘nalishlari quyidagilardir:
 aloqa tizimini tashkil etishning umumiy huquqiy va iqtisodiy asoslarini aniqlash;
 telekommunikatsiya vositalariga egalik qilish, foydalanish, tasarruf etish va boshqarish sohasida yuridik va jismoniy shaxslarning huquq hamda majburiyatlarini belgilash;
 telekommunikatsiya sohasidagi munosabatlarni tartibga solish va telekommunikatsiya idora vositalari faoliyatini muvofiqlashtirish;
 telekommunikatsiya vositalari ustidan davlat texnik nazoratini amalga oshirish;
 telekommunikatsiya vositalari orqali berilayotgan axborotda davlat xavfsizligi manfaatlarini va axborotning maxfiyligini ta’minlash;
 nodavlat telekommunikatsiya tizimlari tashkil etilishini rag‘batlantirish, bu tizimlarga xorijiy investitsiyalar jalb etilishi uchun qulay shart-sharoitlarni yaratish, xorijiy kapitalning davlat telekommunikatsiya tarmog‘iga kirib kelishini tartibga solish;
 mahalliy telefon tarmoqlarini rekonstruksiya qilish va rivojlantirishga soliq, boj, amortizatsiya borasida va boshqalarda imtiyozlar berish, shuningdek, qisman davlat budjeti hisobidan mablag‘ bilan ta’minlash.
 Telekommunikatsiya tarmog‘ini rekonstruksiya qilish va rivojlantirish milliy dasturini mablag‘ bilan ta’minlashni asosan aloqa korxonalarining o‘z mablag‘lari hisobiga, shuningdek quyidagi manbalar hisobiga amalga oshirish nazarda tutiladi:
 xorijiy investitsiyalar;
 xorijiy kreditlar;
 budjet mablag‘lari;
 aloqa iste’molchilari (aholi, tashkilotlar, muassasalar) mablag‘lari.
 Aloqa korxonalarining mablag‘lari shaharlarda shaharlararo telefon tarmoqlarini, stansiyalararo va magistral aloqa liniyali telefon stansiyalarini, tumanlar markazlarida radiotelefon aloqaning kompleks asbob-uskunali telefon stansiyalarini qurishga, shuningdek xorijiy kreditlarni qaytarishga yo‘naltiriladi.
 Aloqa korxonalari tomonidan mablag‘ bilan ta’minlovchi xorijiy organlarning asbob-uskunalarni yetkazib berishga beradigan kreditlarini jalb qilish yanada rivojlanadi. Bunda Aloqa vazirligi tomonidan kontraktda kelishilgan xorijiy valyutadagi to‘lovlarni o‘tkazish masalasini hal qilish ta’minlanadi.
 Moliya vazirligi, Tashqi iqtisodiy aloqalar vazirligi, Tashqi iqtisodiy faoliyat milliy banki, Aloqa vazirligi tomonidan telekommunikatsiya tarmoqlarini rivojlantirishga xorijiy davlatlar hukumat kreditlarini KFW (Germaniya) va ODA (Yaponiya) dasturlariga o‘xshash imtiyozli asosda jalb qilish ishi davom ettiriladi.
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari mablag‘lari, tashkilotlar, muassasalar va aholi mablag‘i hisobiga ATS binolarini, taqsimlash tarmoqlarini, telefonlashtirish ichki tarmoqlari va radiotelefon tizimlari abonent stansiyalarini qurish nazarda tutiladi.
 Telefon aloqasi vositalarini rivojlantirish masalalarini hal qilishga aholi mablag‘larini jalb qilish ham nazarda tutilgan. Bu birinchi navbatda, shaharlar va qishloq tumanlarida uylar yakka tartibda qurilayotgan joylarda taqsimlash tarmoqlarini qurish xarajatlarini qoplash uchun qilinadi.
 Erkin tariflarga bosqichma-bosqich o‘tilishi bilan Aloqa vazirligi xizmatlar qiymati asosiy ko‘rsatkichlarini foydalanish xarajatlarini haqiqiy qoplashni ta’minlash va korxonalarning barqaror rivojlanishlari uchun zarur bo‘ladigan jamg‘arma fondlarini shakllantirishga yaqinlashtirish ishini amalga oshirib boradi. Ammo xizmatlar iste’molining shakllangan darajasi hamda keng aholi qatlamining moddiy ta’minlanganlik darajasi tariflarni jahon ko‘rsatkichlarigacha ko‘tarish imkonini bermaydi, bu ayniqsa mahalliy telefon aloqasiga tegishlidir. Bozor iqtisodiyotiga o‘tish davrining eng muhim ko‘rsatkichlaridan biri — aholining barcha qatlamlarini ijtimoiy himoyalash zarurligini nazarda tutib, mazkur bosqichda mahalliy telefon aloqasi xizmatlari tariflari darajasini aholining haqiqiy daromadlariga muvofiq keladigan darajada saqlash maqsadga muvofiqdir. Bu sharoitlarda telekommunikatsiya tarmoqlarini rekonstruksiya qilish va rivojlantirish milliy dasturining amalga oshirilishi budjet hisobidan to‘g‘ridan to‘g‘ri mablag‘ bilan ta’minlash, soliq va boshqa imtiyozlarni berish, aloqa korxonalarini xususiylashtirishdan tushgan mablag‘larni yo‘naltirish yo‘li bilan davlat tomonidan qo‘llab-quvvatlash hisobiga ta’minlanadi,
 Bunda boshlang‘ich bosqichda har yili respublika budjetidan 150 mln so‘m miqdorida budjet mablag‘larini ajratish, shuningdek aloqa korxonalarini qo‘shilgan qiymat solig‘ini to‘lashdan ozod qilish nazarda tutiladi. Aloqa korxonalarini xususiylashtirish boshlanishiga ko‘ra davlat tomonidan qo‘llab-quvvatlash xususiylashtirishdan tushadigan mablag‘larning 80 foizini yo‘naltirish hisobiga amalga oshiriladi.
 Umuman davlat tomonidan qo‘llab-quvvatlash miqdori Milliy dasturni amalga oshirish uchun zarur bo‘ladigan investitsiyalar umumiy hajmining 15 — 18 foizi atrofida bo‘ladi (3, 4-jadvallar*).
 Budjet mablag‘larini aholi, davlat boshqaruv organlari, mudofaa hamda xavfsizlik manfaatlariga xizmat qiluvchi shaharlararo va xalqaro elektr aloqani rekonstruksiya qilish va rivojlantirish xarajatlarini mablag‘ bilan ta’minlashga yo‘naltirish nazarda tutiladi.
 O‘zbekiston Respublikasi telekommunikatsiya tarmog‘ini 2010-yilgacha bo‘lgan davrda rekonstruksiya qilish va rivojlantirish milliy dasturining amalga oshirilishi:
 telekommunikatsiyalarni jahon andozalari talablariga javob beruvchi raqamli asbob-uskunalarga to‘liq o‘tkazishni;
 telefon bilan ta’minlanganlik darajasini Xalqaro elektr aloqa uyushmasi tavsiya etayotgan, bozor shart-sharoitlarida iqtisodiyotni muvaffaqiyatli rivojlantirish uchun sharoitlar yaratadigan 20 — 25 telefon darajasiga yetkazishni;
 ko‘rsatiladigan xizmatlar turlarini 180 tagacha yetkazib, xizmatlar sifatining yuqori darajasini;
 respublika ehtiyojini to‘liq ta’minlaydigan telekommunikatsiya asbob-uskunalari va tolali-optik kabelni ishlab chiqaruvchi respublika sanoatini yaratishni;
 milliy tarmoqning jahon telekommunikatsiya va axborot tarmog‘iga integratsiyalashuvini ta’minlaydi.